**Cím: Paul Ricœur és a gyanakvás hermeneutikája (Marx, Nietzsche, Freud)**

Típus: szeminárium

Nyelv: magyar

**Leírás**:

Paul Ricœur (1913–2005) a XX. századi francia filozófia egyik legsokoldalúbb alakja, hiszen nemcsak a különféle filozófiai iskolákhoz (pl. fenomenológia, hermeneutika, egzisztencializmus), hanem a tágabban értett humán tudományok számos területéhez (filológia, történettudomány, pszichoanalízis, társadalomtudományok stb.) is jelentős mértékben hozzájárult. Legismertebb fogalma azonban minden bizonnyal a „gyanakvás hermeneutikája”, melynek három „mestereként” Marxot, Nietzschét és Freudot jelölte meg. A gyanakvás hermeneutikáját – szemben az ellenpólusaként megjelölt „hallgatni akarással” vagy „visszaállítás hermeneutikájával”, amely pl. a hagyományos bibliai hermeneutikára jellemző – Ricœur olyan értelmezői attitűdként definiálja, amely az értelmezett szöveget vagy jelenséget valamilyen mögöttes, tudattalan erő megnyilvánulásaként fogja fel. Ricœur szerint a modern gondolkodásban – és főként a számára kortárs francia filozófiában – számtalan ilyen megközelítés jött létre: ide sorolható akár nemcsak a marxista alapokon nyugvó kritikai elmélet, a Nietzsche által is inspirált posztstrukturalizmus és a freudi alapítású pszichoanalízis, hanem például a természettudományok bizonyos humán tudományos alkalmazásai vagy az utilitarizmus is. A ricœuri értelemben vett gyanú ráadásul nemcsak a filozófiában, hanem a mindennapokban is jelen van, vagyis elengedhetetlen a modernitás megértéséhez. Ricœur számára ugyanakkor a gyanú ambivalens fogalom, így se nem csatlakozik a „gyanakvó” megközelítésekhez, se nem utasítja el őket, hanem precíz elemzésekkel megvizsgálja az ilyen értelmezési módok alkalmazhatóságát és határait különféle értelmezési helyzetekben. A kurzuson tehát ezt a fogalmat járjuk körül, részben Ricœur, részben pedig Marx, Nietzsche és Freud szövegeire támaszkodva. A cél az, hogy minél jobban megértsük, milyen értelemben nevezhető a három szerző gondolkodásmódja, illetve a rájuk épülő megközelítések a gyanakvás hermeneutikájának, valamint mely esetekben melyik lehet helytálló.

**Számonkérés**: 80% beadandó, 20% órai részvétel

**1. Bevezető óra: Paul Ricœur életműve – áttekintés**

**2. A gyanú hermeneutikájának fogalma és viszonya más hermeneutikai megközelítésekhez. A gyanú „mesterei”: Marx, Nietzsche és Freud**

Ricœur, Paul. „Az interpretációk konfliktusa.” *A hermeneutika elmélete. Tanulmányok. Auerbach, Palmer, Ricœur, Hirsch, Szondi, Frye, Kermode. Ikonológia és műértelmezés III. kötet.* Vál. és szerk. Fabiny Tibor, Ford. Angyalosi Tibor et al. Szeged: JATEPress, 1998. 139–150.

**3. A marxi ideológiakritika mint gyanakvás**

Marx, Karl & Engels, Friedrich. „Előszó” & „I. Feuerbach. A materialista és az idealista szemlélet ellentéte.” *A német ideológia*. In: *Karl Marx és Friedrich Engels művei III. kötet*. Budapest: Kossuth, 1960. 17–49.

*Ajánlott*: Ricœur, Paul. „Marx: The German Ideology (1) & (2)” In: *Lectures on Ideology and Utopia.* New York: Columbia University Press, 1986. 68–102.

**4. Ricœur ideológia- és utópiafogalma. Értelmezés és cselekvés összefonódása**

Ricœur, Paul. „Ideológia és utópia.” Ford. Ádám Péter. *Vigilia* 54. évf. 3. sz. (2017). 212–217. VAGY Ricœur, Paul. « L’idéologie et l’utopie : deux expressions de l’imaginaire social. » *Du texte à l’action. Essais d’herméneutique II*. Paris : Seuil, 1986. 417–431.

*Ajánlott*: Ricœur, Paul. „Mannheim” In: *Lectures on Ideology and Utopia.* New York: Columbia University Press, 1986. 159–180 & 269–284.

**5. Hermeneutika és ideológiakritika konfliktusa (a Gadamer–Habermas vita)**

Ricœur, Paul. „Hermeneutics and the critique of ideology.” *Hermeneutics and the Human Sciences.* Cambridge: Cambridge University Press, 1981. 23–60. vagy Ricœur, Paul. « Herméneutique et critique des idéologies. » *Du texte à l’action. Essais d’herméneutique II*. Paris : Seuil, 1986. 369–416. (részletek)

*Ajánlott*: Habermas, Jürgen. „Zu Gadamers ’Wahrheit und Methode’” & Gadamer, Hans-Georg. „Rhetorik, Hermeneutik und Ideologiekritik. Metakritische Erörterungen zu ’Wahrheit und Methode’.” In: *Hermeneutik und Ideologiekritik*. Frankfurt am Main: Suhrkamp, 1971.

**6. Nietzsche I. Gyanakvás a történeti érzékkel és a tudományossággal szemben**

Nietzsche, Friedrich. *A történelem hasznáról és káráról*. Ford. Tatár György. Budapest: Akadémiai Kiadó, 1989. 27–47.

**7. Nietzsche II. Gyanakvás a morállal szemben**

Nietzsche, Friedrich. *Hajnalpír*. Ford. Óvári Csaba. Máriabesnyő: Attraktor, 2019. (részletek)

Nietzsche, Friedrich. *Adalék a morál genealógiájához. Vitairat*. Ford. Romhányi Török Gábor. Budapest: Holnap, 1996. (részletek)

*Ajánlott*: Nietzsche, Friedrich. *Így szólott Zarathustra*. Ford. Kurdi Imre. Budapest: Osiris, 2000.

**8. Nietzsche III. Gyanakvás a kereszténységgel és más vallásokkal szemben**

Nietzsche, Friedrich. *Emberi, nagyon is emberi. Könyv szabad szellemek számára*. Ford. Horváth Géza. Budapest: Osiris, 2008. (részletek)

Nietzsche, Friedrich*. Az Antikrisztus. Átok a kereszténységre*. Ford. Csejtei Dezső. Szeged: Ictus, 1993. (részletek)

*Ajánlott*: Jaspers, Karl. *Nietzsche und das Christentum*. Hameln: Fritz Seifert, 1938.

**9. A freudi pszichoanalízis mint gyanakvó értelmezés. Freud különféle metapszichológiai modelljei**

Freud, Sigmund. *Álomfejtés*. Ford. Hollós István. Budapest: Helikon, 1985. (részletek)

Freud, Sigmund. *Az ősvalami és az én*. Ford. Hollós István, Dukes Géza. Budapest: Pantheon, 1937.

*Ajánlott*: Freud, Sigmund. *Ösztönök és ösztönsorsok. Metapszichológiai írások*. Ford. Berényi Gábor, Májay Péter, Szalai István. In: *Sigmund Freud művei*. Szerk. Erős Ferenc. Budapest: Cserépfalvi–Filum, 1997.

**10. A vallás, a morál és a kultúra freudi értelmezése és kritikája**

Freud, Sigmund. *Egy illúzió jövője*. Ford. Schönberger István. Budapest: Bibliotheca, 1945. 25–47.

Freud, Sigmund. *Rossz közérzet a kultúrában*. Ford. Linczényi Adorján. Budapest: Kossuth, 1992. (részletek)

**11. Ricœur Freud-értelmezése. Archeológia és teleológia dialektikája**

Ricœur, Paul. *Freud and Philosophy*. *An Essay on Interpretation*. Trans. Denis Savage. New Haven and London: Yale, 1970. 459–493. vagy Ricœur, Paul. *De l’interprétation. Essai sur Freud*. Paris : Seuil, 1965. 481–515.

*Ajánlott*: a könyv többi része.

**12. Gyanakvó értelmezés vagy gyanakvó magyarázat? A fogalom angolszász recepciója**

Leiter, Brian. „The Hermeneutics of Suspicion: Recovering Marx, Nietzsche and Freud.” *The Future for Philosophy.* Ed. Brian Leiter. Oxford: Clarendon, 2004. 74–105.

*Ajánlott*: Dole, Andrew. *Reframing the Masters of Suspicion. Marx, Nietzsche, Freud*. London: Bloomsbury, 2019.

**13. Túl a gyanakváson: a posztkritikai hit és a második naivitás**

Ricœur, Paul. „Vallás, ateizmus, hit.” *Vallás, ateizmus, hit*. Szerk. Boros Gábor. Ford. Angyalosi Gergely *et al*. Budapest: Károli Gáspár Református Egyetem – L’Harmattan, 2023. 47–72.

*Ajánlott*: Wallace, Mark I**.** *The Second Naiveté. Barth, Ricœur and the New Yale Theology*. Macon: Mercer, 1995.